સપનામાંય ધાર્યું ન હોય એવી વ્યક્તિ (કે કોઈ રમતની ટીમ) મહાન સિદ્ધિ મેળવી લે, અંગ્રેજીમાં જેને અંડરડૉગ કહે છે એવા થિમવાળી ફિલ્મોની સમસ્યા એ કે પ્રેક્ષકે ઉત્કંઠા ઘેર મૂકીને મલ્ટિપ્લેક્સમાં આવવાનું હોય છે. જે ક્ષણે નૈના માથુર આખી સ્કૂલમાં બદનામ 9-એફ વર્ગમાં પ્રવેશે છે એ જ ક્ષણે આપણે એનો અંત કલ્પી લઈએ છીએ. અહીં ફરક માત્ર એટલો છે કે ટીચર પોતે પણ પોતાની મુશ્કેલીથી નિપટવા સંઘર્ષ કરી રહી છે. 9-એફના માથાભારે વિદ્યાર્થીઓની ભાષામાં, “યે તો હક્લી હૈ, કિતને દિન ટીકેગી.” આમ છતાં લેખકો (ખૂબ બધા છે) અને દિગ્દર્શક પ્રેક્ષકોનો રસ જાળવી રાખે છે, ખાસ કરીને, ઈન્ટરવલ પહેલાં.